钦定古今图书集成/明伦汇编/氏族典/第302卷 > 梁克家
## 钦定古今图书集成/明伦汇编/氏族典/第302卷 > 梁克家

按《宋史梁克家传》：“克家，字叔子，泉州晋江人。幼聪敏
绝人，书过目成诵。绍兴三十年，廷试第一，授平江签
判，召为秘书省正字，迁著作佐郎，累迁给事中。遇事
不可，必执奏无隐。乾道五年，拜端明殿学士，签书枢
密院事。明年，参知政事。克家在政府，与虞允文可否
相济，不苟同。八年，诏更定仆射为左右丞相，拜克家”
为右丞相。允文既罢相，克家独秉政，虽近戚权幸，不
少假借，而外济以和。张说入枢府，公议不与，寝命。俄
复用说，怒士夫不附己，谋中伤之。克家悉力调护，善
类赖之。议金使朝见，授书仪，时欲移文对境以正其
礼，克家议不合，遂求去。以观文殿大学士知建康府。
淳熙八年，起知福州，在镇有治绩，召除醴泉观使。九
年，拜右丞相，封仪国公。十四年六月薨，赠少师，谥文
靖。